**Dizabilități emoționale**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Atât ți-am frământat în palme lutul,

Atât am vrut asemenea să-mi fii

Încât mă-ntorc mereu spre începutul

Cuvântului... De câte poezii

M-am dezlegat să fiu înlănțuită

De altele ce încă nu s-au scris,

Și am gustat agheasma dăruită

De îngeri, însă cupa unui vis

Ți-o las întreagă ție. Vezi, iubire,

Să nu-nseteze cerul că-i păcat,

Atâta lut și-un strop de fericire

Și versul ce-ntre noi e așezat.

- În lutul poeziei-ai pus fiorul

Iubirilor depline... Palma ta

M-a zămislit, de-atunci mi-e verde zborul

În ciuda depărtării pot urca

Până la cer. Refrenul unui cântec

Îl fredonez și-acum în nopți de jar

Când umbra mea îți cade peste pântec

Și timpu-i priponit de minutar.

La începutul n-a fost decât cuvântul,

Dar ne-am purtat pe buze tremurând

Și-am ocolit cu pași desculți pământul

Să ne găsim pe-o falie de gând.

Liliana Trif Ioan Grigoraș